               EUROPSKA KOMISIJA
            Bruxelles, 6.3.2019.
            COM(2019) 99 final
            2019/0049(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Organizaciji za ribarstvo jugoistočnog Atlantika i o stavljanju izvan snage Odluke Vijeća 10127/14

               OBRAZLOŽENJE

               1.Predmet prijedloga

               Ovaj se Prijedlog odnosi na odluku o utvrđivanju stajališta koje u ime Unije treba zauzeti na sastancima Organizacije za ribarstvo jugoistočnog Atlantika (SEAFO) u razdoblju 2019.–2023. u vezi s predviđenim donošenjem mjera očuvanja i upravljanja.

               2.Kontekst prijedloga

               2.1.Konvencija o očuvanju i upravljanju ribolovnim resursima u jugoistočnom Atlantiku

               Konvencijom o očuvanju i upravljanju ribolovnim resursima u jugoistočnom Atlantiku (Konvencija SEAFO-a) osnovan je SEAFO, a cilj mu je osigurati dugoročno očuvanje i optimalno iskorištavanje ribolovnih resursa na području primjene Konvencije. Konvencija je stupila na snagu 13. travnja 2003.

               Unija je postala stranka Konvencije SEAFO-a nakon što ju je odobrila u skladu s Odlukom Vijeća 2002/738/EZ
                  1
               .

               2.2.Komisija Organizacije za ribarstvo jugoistočnog Atlantika

               Komisija Organizacije za ribarstvo jugoistočnog Atlantika (Komisija SEAFO-a) tijelo je nadležno za upravljanje ribolovnim resursima i njihovo očuvanje na području primjene Konvencije SEAFO-a. Tijelo donosi mjere očuvanja i upravljanja kako bi se osiguralo dugoročno očuvanje i održivo iskorištavanje ribljih stokova obuhvaćenih Konvencijom.

               Kao članica Komisije SEAFO-a Unija ima pravo sudjelovanja i glasanja. Komisija SEAFO-a svoje odluke donosi konsenzusom.

               2.3.Odluke Komisije SEAFO-a

               Komisija SEAFO-a ovlaštena je za donošenje mjera očuvanja i upravljanja za ribarstvo u svojoj nadležnosti, a one su obvezujuće za ugovorne strane.

               U skladu s člankom 23. stavkom 1. Konvencije SEAFO-a mjere stupaju na snagu 60 dana nakon datuma na koji je SEAFO o njima obavijestio ugovorne strane.

               3.Stajalište koje treba zauzeti u ime Unije

               Stajalište koje u ime Unije treba zauzeti na godišnjim sastancima regionalnih organizacija za upravljanje ribarstvom (RFMO-i) trenutačno se utvrđuje u skladu s dvostupanjskim pristupom. Odlukom Vijeća utvrđuju se vodeća načela i smjernice za stajalište Unije na višegodišnjoj osnovi, a ono te se zatim izmjenjuje za svaki godišnji sastanak na temelju neslužbenih dokumenata Komisije o kojima raspravlja radna skupina Vijeća.

               Za SEAFO taj je pristup uveden Odlukom Vijeća 10127/14 od 26. svibnja 2014., kojom je utvrđeno stajalište Unije u SEAFO-u za razdoblje 2014.–2018. Odluka sadržava opća načela i smjernice, ali u mjeri u kojoj je to moguće uzimaju se u obzir i posebnosti SEAFO-a. Nadalje, u njoj je utvrđen standardni postupak za godišnje utvrđivanje stajališta Unije, na zahtjev država članica.

               Odlukom 10127/14 predviđeno je preispitivanje stajališta Unije prije godišnjeg sastanka 2019. Stoga se ovim Prijedlogom utvrđuje stajalište Unije u SEAFO-u za razdoblje 2019.–2023. i zamjenjuje Odluka 10127/14.

               U Odluci 10127/14 obuhvaćena su načela i smjernice nove zajedničke ribarstvene politike (ZRP) kako je utvrđeno u Uredbi (EU) br. 1380/2013 Europskog parlamenta i Vijeća
                  2
                te su u obzir uzeti ciljevi utvrđeni u Komunikaciji Komisije o vanjskoj dimenziji ZRP-a
                  3
               . Osim toga, stajalište Unije usklađeno je s Ugovorom iz Lisabona.

               U trenutačnom preispitivanju uzimaju se u obzir, kad je riječ o utjecaju ribarstva, Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija pod naslovom „Europska strategija za plastiku u kružnom gospodarstvu
                  4
               ”, Zajednička komunikacija Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana
                  5
               ” i zaključci Vijeća o toj zajedničkoj komunikaciji
                  6
               .

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               „Akti koji proizvode pravne učinke” obuhvaćaju akte koji proizvode pravne učinke na temelju pravila međunarodnog prava koja se primjenjuju na predmetno tijelo te instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac EU-a”
                  7
               .

               4.1.2.Primjena u predmetnom slučaju

               Komisija SEAFO-a tijelo je osnovano na temelju sporazuma, odnosno Konvencije SEAFO-a.

               Akti koje je Komisija SEAFO-a pozvana donositi akti su koji proizvode pravne učinke. Previđeni akti bit će obvezujući na temelju međunarodnog prava u skladu s člankom 23. Konvencije SEAFO-a te mogu presudno utjecati na sadržaj sljedećih akata EU-a:

               ·Uredba Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje
                  8
               ;

               ·Uredba Vijeća (EZ) br. 1224/2009 o uspostavi sustava kontrole Unije za osiguranje sukladnosti s pravilima zajedničke ribarstvene politike
                  9
               ; i

               ·Uredba Vijeća (EU) 2017/2403 Europskog parlamenta i Vijeća od 12. prosinca 2017. o održivom upravljanju vanjskim ribarskim flotama
                  10
               .

               Predviđenim se aktima ne dopunjuje i ne mijenja institucionalni okvir Konvencije SEAFO-a.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako taj akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na ribarstvo. Uredba (EU) br. 1380/2013 pravna je osnova kojom su uređena načela koja se trebaju odražavati u tom stajalištu.

               Stoga je materijalna pravna osnova predložene odluke članak 43. stavak 2. UFEU-a. Odluka će zamijeniti Odluku 10127/14, koja obuhvaća razdoblje 2014.–2018.

               4.3.Zaključak

               Pravna osnova predložene odluke trebao bi biti članak 43. stavak 2. UFEU-a u vezi s člankom 218. stavkom 9. UFEU-a.

               2019/0049 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Organizaciji za ribarstvo jugoistočnog Atlantika i o stavljanju izvan snage Odluke Vijeća 10127/14

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Odlukom Vijeća 2002/738/EZ
                  11
                Unija je sklopila Konvenciju o očuvanju i upravljanju ribolovnim resursima u jugoistočnom Atlantiku (Konvencija SEAFO-a), kojom je osnovana Organizacija za ribarstvo jugoistočnog Atlantika (SEAFO).

               (2)Komisija SEAFO-a nadležna je za donošenje mjera kojima se osigurava dugoročno očuvanje i održivo iskorištavanje ribolovnih resursa na području primjene Konvencije SEAFO-a. Takve mjere mogu postati obvezujuće za Uniju.

               (3)Uredbom (EU) br. 1380/2013 Europskog parlamenta i Vijeća
                  12
                 predviđeno je da Unija osigura da su aktivnosti u ribarstvu i akvakulturi dugoročno ekološki održive i da se njima upravlja na način koji je u skladu s ciljevima postizanja gospodarskih i društvenih koristi i koristi za zapošljavanje te doprinos dostupnosti opskrbe hranom. Osim toga predviđeno je da Unija primjenjuje predostrožni pristup upravljanju ribarstvom i nastoji osigurati da iskorištavanje živih morskih bioloških resursa obnavlja i održava populacije izlovljavanih vrsta iznad razina koje mogu osigurati najviši održivi prinos. Nadalje, predviđeno je da Unija poduzima mjere upravljanja i očuvanja na temelju najboljih dostupnih znanstvenih savjeta, da podržava razvoj znanstvenog znanja i savjetovanja te da postupno napusti prakse odbacivanja ulova i promiče ribolovne metode koje pridonose selektivnijem ribolovu, najvećem mogućem izbjegavanju i smanjenju neželjenog ulova te ribolovu s manjim utjecajem na morski ekosustav i ribolovne resurse. Uz to, u Uredbi (EU) br. 1380/2013 izričito je predviđeno da Unija te ciljeve i načela treba primjenjivati u svojoj vanjskoj politici u području ribarstva.

               (4)Kako je navedeno u Zajedničkoj komunikaciji Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana
                  13
               ” i u zaključcima Vijeća o toj zajedničkoj komunikaciji
                  14
               , promicanje mjera za potporu i povećanje učinkovitosti regionalnih organizacija za upravljanje ribarstvom (RFMO-i) i, ako je relevantno, poboljšanje njihova upravljanja ključno je za djelovanje Unije u tim forumima.

               (5)U Komunikaciji Komisije Europskom parlamentu, Vijeću, Europskom gospodarskom i socijalnom odboru i Odboru regija pod naslovom „Europska strategija za plastiku u kružnom gospodarstvu
                  15
               ” navedene su konkretne mjere za smanjenje količine plastike i onečišćenja mora, kao i gubitka ili ostavljanja ribolovnog alata u moru.

               (6)Primjereno je utvrditi stajalište koje u ime Unije treba zauzeti na sastancima Komisije SEAFO-a za razdoblje 2019.–2024. jer će mjere očuvanja i provedbe koje donese SEAFO biti obvezujuće za Uniju te mogu presudno utjecati na sadržaj zakonodavstva Unije, odnosno Uredbe Vijeća (EZ) br. 1005/2008
                  16
               ; Uredbe Vijeća (EZ) br. 1224/2009
                  17
               ; i Uredbe (EU) 2017/2403 Europskog parlamenta i Vijeća
                  18
               .

               (7)Trenutačno je stajalište koje u ime Unije treba zauzeti na sastancima Komisije SEAFO-a utvrđeno Odlukom Vijeća 10127/14
                  19
               . Primjereno je Odluku 10127/14 staviti izvan snage i zamijeniti je novom odlukom za razdoblje 2019.–2023.

               (8)Budući da se priroda ribolovnih resursa na području primjene Konvencije SEAFO-a mijenja i da je stoga potrebno u stajalištu Unije uzeti u obzir nove događaje, uključujući nove znanstvene i druge relevantne podatke koji su predstavljeni prije ili tijekom sastanaka SEAFO-a, trebalo bi u skladu s načelom lojalne suradnje među institucijama Unije, sadržanom u članku 13. stavku 2. Ugovora o Europskoj uniji (UEU), utvrditi postupke za godišnje usklađivanje stajališta Unije za razdoblje 2019.–2023.,

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti na sastancima Organizacije za ribarstvo jugoistočnog Atlantika (SEAFO) utvrđeno je u Prilogu I.

               Članak 2.

               Godišnje usklađivanje stajališta koje Unija treba zauzeti na sastancima Komisije SEAFO-a provodi se u skladu s Prilogom II.

               Članak 3.

               Stajalište Unije utvrđeno u Prilogu I. preispituje i, ako je potrebno, revidira Vijeće na prijedlog Komisije najkasnije do godišnjeg sastanka Komisije SEAFO-a 2024.

               Članak 4.

               Odluka 10127/14 od 26. svibnja 2014. stavlja se izvan snage.

               Članak 5.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća 2002/738/EZ od 22. srpnja 2002. o sklapanju, od strane Europske zajednice, Konvencije o očuvanju i gospodarenju ribolovnim resursima u jugoistočnom Atlantskom oceanu (SL L 234, 31.8.2002., str. 39.).

                     (2)

                        Uredba (EU) br. 1380/2013 Europskog parlamenta i Vijeća o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (3)

                        COM(2011) 424, 13.7.2011.

                     (4)

                        COM(2018) 28 final, 16.1.2018.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        Presuda Suda od 7. listopada 2014., Njemačka / Vijeće, C-399/12, ECLI:EU:C:2014:2258, točke od 61. do 64.

                     (8)

                        SL L 286, 29.10.2008., str. 1.

                     (9)

                        SL L 343, 22.12.2009., str. 1.

                     (10)

                        SL L 347, 28.12.2017., str. 81.

                     (11)

                        Odluka Vijeća od 22. srpnja 2002. o sklapanju, od strane Europske zajednice, Konvencije o očuvanju i gospodarenju ribolovnim resursima u jugoistočnom Atlantskom oceanu (SL L 234, 31.8.2002., str. 40.).

                     (12)

                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (13)

                        JOIN(2016) 49 final od 10.11.2016.

                     (14)

                        7348/1/17 REV 1 od 24.3.2017.

                     (15)

                        COM(2018) 28 final, 16.1.2018.

                     (16)

                        Uredba Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286, 29.10.2008., str. 1.).

                     (17)

                        Uredba Vijeća (EZ) br. 1224/2009 od 20. studenoga 2009. o uspostavi sustava kontrole Unije za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).

                     (18)

                        Uredba (EU) 2017/2403 Europskog parlamenta i Vijeća od 12. prosinca 2017. o održivom upravljanju vanjskim ribarskim flotama i stavljanju izvan snage Uredbe Vijeća (EZ) br. 1006/2008 (SL L 347, 28.12.2017., str. 81.).

                     (19)

                        Odluka Vijeća od 26. svibnja 2014. o stajalištu koje treba zauzeti u ime Unije u Organizaciji za ribarstvo jugoistočnog Atlantika (SEAFO).

    ---documentbreak---

               EUROPSKA KOMISIJA
            Bruxelles, 6.3.2019.
            COM(2019) 99 final
            PRILOZI

            Prijedlogu odluke Vijeća
            o stajalištu koje u ime Europske unije treba zauzeti u Organizaciji za ribarstvo jugoistočnog Atlantika i o stavljanju izvan snage Odluke Vijeća 10127/14

               PRILOG I.

               Stajalište koje u ime Unije treba zauzeti u Organizaciji za ribarstvo jugoistočnog Atlantika (SEAFO)

               1.NAČELA

               Unija u okviru SEAFO-a:

               a) djeluje u skladu s ciljevima i načelima Unije utvrđenima u okviru zajedničke ribarstvene politike (ZRP), posebno primjenom predostrožnog pristupa i s pomoću ciljeva povezanih s najvećim održivim prinosom kako je utvrđeno člankom 2. stavkom 2. Uredbe (EU) br. 1380/2013, kako bi se promicala primjena pristupa upravljanju ribarstvom temeljenog na ekosustavu, kako bi se u najvećoj mogućoj mjeri izbjegao i smanjio neželjeni ulov i postupno napustila praksa odbacivanja ulova te kako bi se utjecaj ribolovnih aktivnosti na morske ekosustave i njihova staništa smanjio na najmanju moguću razinu, te promicanjem gospodarski održivog i konkurentnog ribolova Unije kako bi se osigurao primjeren životni standard za osobe koje ovise o ribolovnim aktivnostima te uzeli u obzir interesi potrošača;

               b) radi na primjerenom uključivanju dionika u pripremnu fazu izrade mjera SEAFO-a i osigurava da mjere donesene u SEAFO-u budu u skladu s Konvencijom SEAFO-a;

               c) osigurava da su mjere donesene u SEAFO-u usklađene s međunarodnim pravom, a posebno s odredbama Konvencije UN-a o pravu mora iz 1982., Sporazuma UN-a iz 1995. u pogledu očuvanja i upravljanja pograničnim ribljim stokovima i vrlo migratornim ribljim stokovima te Sporazuma o promicanju usklađivanja ribarskih plovila na otvorenom moru s međunarodnim mjerama očuvanja i upravljanja iz 1993. i Sporazuma Organizacije za hranu i poljoprivredu o mjerama države luke iz 2009.;

               d) promiče stajališta koja su u skladu s najboljim praksama regionalnih organizacija za upravljanje ribarstvom (RFMO-i) na istom području;

               e) nastoji ostvariti usklađenost i sinergiju s politikom koju Unija provodi kao dio svojih bilateralnih odnosa u području ribarstva s trećim zemljama i osigurava usklađenost s njezinim drugim politikama, posebno u području vanjskih odnosa, zapošljavanja, okoliša, trgovine, razvoja, istraživanja i inovacija;

               f)osigurava poštovanje međunarodnih obveza Unije;

               g) postupa u skladu sa zaključcima Vijeća od 19. ožujka 2012. o Komunikaciji Komisije o vanjskoj dimenziji zajedničke ribarstvene politike
                  1
               ;

               h) nastoji stvoriti jednake uvjete za flotu Unije na području primjene Konvencije SEAFO-a na temelju istih načela i standarda koji se primjenjuju na temelju zakonodavstva Unije te promicati ujednačenu provedbu tih načela i standarda;

               i) postupa u skladu sa Zajedničkom komunikacijom Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana”
                  2
                i zaključcima Vijeća o toj zajedničkoj komunikaciji
                  3
                te promiče mjere za potporu i povećanje učinkovitosti SEAFO-a i, ako je relevantno, poboljšava njegovo upravljanje i rad (osobito u pogledu znanosti, sukladnosti, transparentnosti i donošenja odluka) kao doprinos održivom upravljanju oceanima u svim njegovim dimenzijama;

               j) promiče koordinaciju između RFMO-a i regionalnih konvencija o moru te, prema potrebi, suradnju sa svjetskim organizacijama u okviru njihovih ovlaštenja;

               k)promiče mehanizme suradnje među RFMO-ima koji nisu zaduženi za tunu slične takozvanom postupku iz Kobea za RFMO-e za tunu.

               2.SMJERNICE

               Unija, prema potrebi, nastoji podupirati donošenje sljedećih mjera od strane SEAFO-a:

               a) mjere očuvanja i upravljanja ribolovnim resursima na području primjene Konvencije na temelju najboljih dostupnih znanstvenih savjeta, uključujući ukupni dopušteni ulov (TAC) i kvote ili napor za žive morske biološke resurse koje regulira SEAFO, kojima bi se najkasnije do 2020. progresivno i postupno ostvarila stopa iskorištenosti koja može osigurati najviši održivi prinos. Prema potrebi, razmotrit će se posebne mjere za stokove izložene prelovu kako bi ribolovni napor ostao u skladu s dostupnim ribolovnim mogućnostima;

               b) mjere za sprečavanje nezakonitih, neprijavljenih i nereguliranih ribolovnih aktivnosti, odvraćanje od njih i njihovo zaustavljanje na području primjene Konvencije, uključujući popis plovila koja obavljaju takav ribolov;

               c) mjere praćenja, kontrole i nadzora na području primjene Konvencije kako bi se osigurala učinkovitost kontrole i sukladnost s mjerama donesenima u okviru SEAFO-a;

               d) mjere za smanjenje negativnih posljedica ribolovnih aktivnosti na morsku bioraznolikost i morske ekosustave i njihova staništa, uključujući mjere za smanjenje onečišćenja mora i sprečavanje bacanja plastike u more te smanjenje utjecaja plastike koja se nalazi na moru na morsku bioraznolikost i ekosustave, zaštitne mjere za osjetljive morske ekosustave na području primjene Konvencije SEAFO-a u skladu s Međunarodnim smjernicama FAO-a za upravljanje dubokomorskim ribolovom na otvorenom moru te mjere za najveće moguće izbjegavanje i smanjivanje neželjenog ulova, osobito osjetljivih morskih vrsta, te za postupno napuštanje prakse odbacivanja ulova;

               e)mjere za smanjenje posljedica ostavljenog, izgubljenog ili na drugi način odbačenog ribolovnog alata u oceanu i olakšavanje pronalaženja i uklanjanja takvog alata;

               f) mjere kojima je cilj zabrana ribolova koji se obavlja samo radi izlova peraja morskog psa i kojima se zahtijeva da se svi morski psi iskrcaju sa svim perajama prirodno povezanima s trupom;

               g)preporuke, prema potrebi i u mjeri u kojoj je to dopušteno u skladu s relevantnim osnivačkim dokumentima, kojima se potiče provedba Konvencije o radu u ribolovu Međunarodne organizacije rada (ILO);

               h)prema potrebi, zajednički pristup s drugim RFMO-ima, osobito s onima koji su uključeni u upravljanje ribarstvom u istoj regiji;

               i) dodatne tehničke mjere koje se temelje na savjetima pomoćnih tijela i radnih skupina SEAFO-a.

               PRILOG II.

               Godišnje usklađivanje stajališta Unije koje treba zauzeti

               na sastancima Organizacije za ribarstvo jugoistočnog Atlantika

               Prije svakog sastanka Komisije SEAFO-a, kada se to tijelo pozove na donošenje odluka koje bi za Uniju mogle postati obvezujuće, poduzimaju se potrebni koraci kako bi se u stajalištu koje treba iznijeti u ime Unije uzele u obzir najnovije znanstvene i druge relevantne informacije dostavljene Komisiji, u skladu s načelima i smjernicama utvrđenima u Prilogu I.

               U tu svrhu i na temelju tih podataka Komisija Vijeću ili njegovim pripremnim tijelima pravovremeno prije svakog sastanka Komisije SEAFO-a dostavlja pisani dokument u kojem se utvrđuju pojedinosti predloženog usklađivanja stajališta Unije za raspravu i prihvaćanje pojedinosti stajališta koje treba iznijeti u ime Unije.

               Ako na sastanku Komisije SEAFO-a ili na licu mjesta nije moguće postići dogovor kako bi se u stajalištu Unije uzeli u obzir novi elementi, pitanje se upućuje Vijeću ili njegovim pripremnim tijelima.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final od 10.11.2016.

                     (3)

                        7348/1/17 REV 1 od 24.3.2017.


               EUROPSKA KOMISIJA
            Bruxelles, 7.3.2019.
            COM(2019) 101 final
            2019/0050(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Komisiji za ribarstvo zapadnog i središnjeg Pacifika i o stavljanju izvan snage Odluke 10124/1/14 REV 1

               OBRAZLOŽENJE

               1.Predmet prijedloga

               Ovaj se Prijedlog odnosi na odluku o utvrđivanju stajališta koje treba zauzeti u ime Unije na sastancima Komisije za ribarstvo zapadnog i središnjeg Pacifika (WCPFC) u razdoblju 2019.2023. u vezi s predviđenim donošenjem mjera očuvanja i upravljanja.

               2.Kontekst prijedloga

               2.1.Konvencija o očuvanju i upravljanju vrlo migratornim ribljim stokovima u zapadnom i središnjem Pacifiku

               Konvencijom o očuvanju i upravljanju vrlo migratornim ribljim stokovima u zapadnom i središnjem Pacifiku (Konvencija WCPF-a) osnovan je WCPFC, a cilj mu je učinkovitim upravljanjem osigurati dugoročno očuvanje i održivo iskorištavanje vrlo migratornog ribljeg stoka u zapadnom i središnjem Pacifiku. Konvencija je stupila na snagu 19. lipnja 2004.

               Unija je postala stranka WCPFC-a nakon što je odobrila Konvenciju WCPF-a u skladu s Odlukom Vijeća 2005/75/EZ
                  1
               .

               2.2.Komisija za ribarstvo zapadnog i središnjeg Pacifika

               WCPFC je tijelo osnovano Konvencijom WCFP-a koje je nadležno za upravljanje ribolovnim resursima i njihovo očuvanje na području primjene Konvencije. Tijelo donosi mjere očuvanja i upravljanja kako bi se osigurala dugoročna održivost vrlo migratornih ribljih stokova na području primjene Konvencije i promicalo njihovo optimalno iskorištavanje. Takve mjere mogu postati obvezujuće za Uniju.

               Kao članica WCPFC-a Unija ima pravo sudjelovanja i glasanja. WCPFC svoje odluke donosi konsenzusom, a važne odluke o kojima se ne može postići konsenzus mogu se donijeti tročetvrtinskom većinom. Ipak, o određenim pitanjima potreban je konsenzus.

               2.3.Odluke WCPFC-a

               WCPFC je ovlašten za donošenje mjera očuvanja i upravljanja za ribarstvo u svojoj nadležnosti, a one su obvezujuće za ugovorne strane.

               U skladu s člankom 20. stavkom 5. Konvencije WCPF-a mjere stupaju na snagu 60 dana nakon datuma na koji je WCPFC o njima obavijestio ugovorne strane. Član WCPFC-a koji je glasao protiv odluke ili nije bio prisutan na sastanku na kojem je donesena može u roku od 30 dana od donošenja odluke od povjerenstva zatražiti njezino preispitivanje.

               3.Stajalište koje treba zauzeti u ime Unije

               Stajalište koje treba zauzeti u ime Unije na godišnjim sastancima regionalnih organizacija za upravljanje ribarstvom (RFMO-i) trenutačno se utvrđuje u skladu s dvostupanjskim pristupom. Odlukom Vijeća utvrđuju se vodeća načela i smjernice za stajalište Unije na višegodišnjoj osnovi, a ono te se zatim izmjenjuje za svaki godišnji sastanak na temelju neslužbenih dokumenata Komisije o kojima raspravlja radna skupina Vijeća.

               Za WCPFC taj je pristup uveden Odlukom Vijeća 10124/1/14 REV 1 od 16. lipnja 2014., kojom je utvrđeno stajalište Unije u WCPFC-u za razdoblje 2014.–2018. Odluka sadržava opća načela i smjernice, ali u mjeri u kojoj je to moguće uzimaju se u obzir i posebnosti WCPFC-a. Nadalje, u njoj je utvrđen standardni postupak za godišnje utvrđivanje stajališta Unije, na zahtjev država članica.

               Odlukom 10124/1/14 REV 1 predviđeno je preispitivanje stajališta Unije prije godišnjeg sastanka 2019. Stoga se ovim Prijedlogom utvrđuje stajalište Unije u WCPFC-u za razdoblje 2019.–2023., čime se zamjenjuje Odluka 10124/1/14 REV 1.

               U Odluci 10124/1/14 REV 1 obuhvaćena su načela i smjernice nove zajedničke ribarstvene politike (ZRP) kako je utvrđeno u Uredbi (EU) br. 1380/2013 Europskog parlamenta i Vijeća
                  2
                te su u obzir uzeti ciljevi utvrđeni u Komunikaciji Komisije o vanjskoj dimenziji ZRP-a
                  3
               . Osim toga, stajalište Unije usklađeno je s Ugovorom iz Lisabona.

               U trenutačnom preispitivanju uzimaju se u obzir, kad je riječ o utjecaju ribarstva, Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija pod naslovom Europska strategija za plastiku u kružnom gospodarstvu
                  4
               , Zajednička komunikacija Visokog predstavnika Unije za vanjske poslove i sigurnosnu politiku i Komisije pod naslovom „Međunarodno upravljanje oceanima: plan za budućnost naših oceana
                  5
               ” i zaključci Vijeća o toj zajedničkoj komunikaciji
                  6
               .

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               „Akti koji proizvode pravne učinke” obuhvaćaju akte koji proizvode pravne učinke na temelju pravila međunarodnog prava koja se primjenjuju na predmetno tijelo te instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac EU-a”
                  7
               .

               4.1.2.Primjena u predmetnom slučaju

               WCPFC je tijelo osnovano na temelju sporazuma, odnosno Konvencije WCPF-a.

               Akti koje je WCPFC pozvan donositi akti su koji proizvode pravne učinke. Ti akti bit će obvezujući na temelju međunarodnog prava u skladu s člankom 20. Konvencije WCPF-a te mogu presudno utjecati na sadržaj sljedećih akata EU-a:

               ·Uredba Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje
                  8
               ;

               ·Uredba Vijeća (EZ) br. 1224/2009 o uspostavi sustava kontrole Unije za osiguranje sukladnosti s pravilima zajedničke ribarstvene politike
                  9
               ; i

               ·Uredba Vijeća (EU) 2017/2403 Europskog parlamenta i Vijeća od 12. prosinca 2017. o održivom upravljanju vanjskim ribarskim flotama
                  10
               .

               Predviđenim se aktima ne dopunjuje i ne mijenja institucionalni okvir Konvencije WCPF-a.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako taj akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na ribarstvo. Uredba (EU) br. 1380/2013 pravna je osnova kojom su uređena načela koja se trebaju odražavati u tom stajalištu.

               Stoga je materijalna pravna osnova predložene odluke članak 43. stavak 2. UFEU-a. Odluka će zamijeniti Odluku 10124/1/14 REV 1, koja obuhvaća razdoblje 2014.–2018.

               4.3.Zaključak

               Pravna osnova predložene odluke trebao bi biti članak 43. stavak 2. UFEU-a u vezi s člankom 218. stavkom 9. UFEU-a.

               2019/0050 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Komisiji za ribarstvo zapadnog i središnjeg Pacifika i o stavljanju izvan snage Odluke 10124/1/14 REV 1

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Odlukom Vijeća 2005/75/EZ
                  11
                Unija je sklopila Konvenciju o očuvanju i upravljanju vrlo migratornim ribljim stokovima u zapadnom i središnjem Pacifiku (Konvencija WCPF-a), kojom je osnovana Komisija za ribarstvo zapadnog i središnjeg Pacifika (WCPFC).

               (2)WCPFC je tijelo osnovano Konvencijom WCFP-a koje je nadležno za upravljanje ribolovnim resursima i njihovo očuvanje na području primjene Konvencije WCPF-a. WCPFC donosi mjere očuvanja i upravljanja kako bi se osigurala dugoročna održivost vrlo migratornih ribljih stokova na području primjene Konvencije WCFP-a i promicalo njihovo optimalno iskorištavanje. Takve mjere mogu postati obvezujuće za Uniju.

               (3)Uredbom (EU) br. 1380/2013 Europskog parlamenta i Vijeća
                  12
                 predviđeno je da Unija osigura da su aktivnosti u ribarstvu i akvakulturi dugoročno ekološki održive i da se njima upravlja na način koji je u skladu s ciljevima postizanja gospodarskih i društvenih koristi i koristi za zapošljavanje te doprinos dostupnosti opskrbe hranom. Osim toga predviđeno je da Unija primjenjuje predostrožni pristup upravljanju ribarstvom i nastoji osigurati da iskorištavanje živih morskih bioloških resursa obnavlja i održava populacije izlovljavanih vrsta iznad razina koje mogu osigurati najviši održivi prinos. Nadalje, predviđeno je da Unija poduzima mjere upravljanja i očuvanja na temelju najboljih dostupnih znanstvenih savjeta, da podržava razvoj znanstvenog znanja i savjetovanja te da postupno napusti prakse odbacivanja ulova i promiče ribolovne metode koje pridonose selektivnijem ribolovu, najvećem mogućem izbjegavanju i smanjenju neželjenog ulova te ribolovu s manjim utjecajem na morski ekosustav i ribolovne resurse. Uz to, u Uredbi (EU) br. 1380/2013 izričito je predviđeno da Unija te ciljeve i načela treba primjenjivati u svojoj vanjskoj politici u području ribarstva.

               (4)Kako je navedeno u Zajedničkoj komunikaciji Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana
                  13
               ” i u zaključcima Vijeća o toj zajedničkoj komunikaciji
                  14
               , promicanje mjera za potporu i povećanje učinkovitosti regionalnih organizacija za upravljanje ribarstvom (RFMO-i) i, ako je relevantno, poboljšanje njihova upravljanja ključno je za djelovanje Unije u tim forumima.

               (5)U Komunikaciji Komisije Europskom parlamentu, Vijeću, Europskom gospodarskom i socijalnom odboru i Odboru regija pod naslovom „Europska strategija za plastiku u kružnom gospodarstvu
                  15
               ” navedene su konkretne mjere za smanjenje količine plastike i onečišćenja mora, kao i gubitka ili ostavljanja ribolovnog alata u moru.

               (6)Primjereno je utvrditi stajalište koje treba zauzeti u ime Unije na sastancima WCPFC-a za razdoblje 2019.–2023. jer će mjere očuvanja i provedbe koje donese WCPFC biti obvezujuće za Uniju te mogu presudno utjecati na sadržaj zakonodavstva Unije, odnosno Uredbe Vijeća (EZ) br. 1005/2008
                  16
               ; Uredbe Vijeća (EZ) br. 1224/2009
                  17
               ; i Uredbe (EU) 2017/2403 Europskog parlamenta i Vijeća
                  18
               .

               (7)Trenutačno je stajalište koje treba zauzeti u ime Unije na sastancima WCPFC-a utvrđeno Odlukom Vijeća 10124/1/14 REV 1
                  19
               . Primjereno je Odluku 10124/1/14 REV 1 staviti izvan snage i zamijeniti je novom Odlukom za razdoblje 2019.–2023.

               (8)Budući da se priroda ribolovnih resursa na području primjene Konvencije WCPF-a mijenja i da je stoga potrebno u stajalištu Unije uzeti u obzir nove događaje, uključujući nove znanstvene i druge relevantne podatke koji su predstavljeni prije ili tijekom sastanaka WCPFC-a, trebalo bi u skladu s načelom lojalne suradnje među institucijama Unije, sadržanom u članku 13. stavku 2. Ugovora o Europskoj uniji (UEU), utvrditi postupke za godišnje usklađivanje stajališta Unije za razdoblje 2019.–2023.,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na sastancima Komisije za ribarstvo zapadnog i središnjeg Pacifika (WCPFC) utvrđeno je u Prilogu I.

               Članak 2.

               Godišnje usklađivanje stajališta koje Unija treba zauzeti na sastancima WCPFC-a provodi se u skladu s Prilogom II.

               Članak 3.

               Stajalište Unije utvrđeno u Prilogu I. preispituje i, ako je potrebno, revidira Vijeće na prijedlog Komisije najkasnije do godišnjeg sastanka WCPFC-a 2024.

               Članak 4.

               Odluka 10124/1/14 REV 1 od 3. lipnja 2014. stavlja se izvan snage.

               Članak 5.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća 2005/75/EZ od 26. travnja 2004. o pristupanju Zajednice Konvenciji o očuvanju i gospodarenju vrlo migratornim ribljim stokovima u zapadnom i srednjem Pacifiku (SL L 32, 4.2.2005., str. 1.).

                     (2)

                        Uredba (EU) br. 1380/2013 Europskog parlamenta i Vijeća o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (3)

                        COM(2011) 424, 13.7.2011.

                     (4)

                        COM(2018) 28 final, 16.1.2018.

                     (5)

                        JOIN(2016) 49 final, 10.11.2016.

                     (6)

                        7348/1/17 REV 1, 24.3.2017.

                     (7)

                        Presuda Suda od 7. listopada 2014., Njemačka / Vijeće, C-399/12, ECLI:EU:C:2014:2258, točke od 61. do 64.

                     (8)

                        SL L 286, 29.10.2008., str. 1.

                     (9)

                        SL L 343, 22.12.2009., str. 1.

                     (10)

                        SL L 347, 28.12.2017., str. 81.

                     (11)

                        Odluka Vijeća od 26. travnja 2004. o pristupanju Zajednice Konvenciji o očuvanju i gospodarenju vrlo migratornim ribljim stokovima u zapadnom i srednjem Pacifiku (SL L 32, 4.2.2005., str. 1.).

                     (12)

                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (13)

                        JOIN(2016) 49 final od 10.11.2016.

                     (14)

                        7348/1/17 REV 1 od 24.3.2017.

                     (15)

                        COM(2018) 28 final, 16.1.2018.

                     (16)

                        Uredba Vijeća (EZ) br. 1005/2008 o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999 (SL L 286, 29.10.2008., str. 1.).

                     (17)

                        Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).

                     (18)

                        Uredba (EU) 2017/2403 Europskog parlamenta i Vijeća od 12. prosinca 2017. o održivom upravljanju vanjskim ribarskim flotama i stavljanju izvan snage Uredbe Vijeća (EZ) br. 1006/2008 (SL L 347, 28.12.2017., str. 81.).

                     (19)

                        Odluka Vijeća od 3. lipnja 2014. o stajalištu koje je u ime Europske unije potrebno donijetiu Komisiji za ribarstvo za očuvanje i gospodarenje vrlo migratornim ribljim stokovima u zapadnomi srednjem Pacifiku (WCPFC).

    ---documentbreak---

               EUROPSKA KOMISIJA
            Bruxelles, 7.3.2019.
            COM(2019) 101 final
            PRILOZI

            Prijedlogu odluke Vijeća
            o stajalištu koje u ime Europske unije treba zauzeti u Komisiji za ribarstvo zapadnog i središnjeg Pacifika i o stavljanju izvan snage Odluke 10124/1/14 REV 1

               PRILOG I.

               Stajalište koje treba zauzeti u ime Unije u Komisiji za ribarstvo zapadnog i središnjeg Pacifika (WCPFC)

               1.NAČELA

               Unija u okviru WCPFC-a:

               a) djeluje u skladu s ciljevima i načelima Unije utvrđenima u okviru zajedničke ribarstvene politike (ZRP), posebno primjenom predostrožnog pristupa i s pomoću ciljeva povezanih s najvećim održivim prinosom kako je utvrđeno člankom 2. stavkom 2. Uredbe (EU) br. 1380/2013, kako bi se promicala primjena pristupa upravljanju ribarstvom temeljenog na ekosustavu, kako bi se u najvećoj mogućoj mjeri izbjegao i smanjio neželjeni ulov i postupno napustila praksa odbacivanja ulova te kako bi se utjecaj ribolovnih aktivnosti na morske ekosustave i njihova staništa smanjio na najmanju moguću razinu, te promicanjem gospodarski održivog i konkurentnog ribolova Unije kako bi se osigurao primjeren životni standard za osobe koje ovise o ribolovnim aktivnostima te uzeli u obzir interesi potrošača;

               b) radi na primjerenom uključivanju dionika u pripremnu fazu izrade mjera WCPFC-a i osigurava da mjere donesene u WCPFC-u budu u skladu s Konvencijom WCPF-a;

               c) osigurava da su mjere donesene u WCPFC-u usklađene s međunarodnim pravom, a posebno s odredbama Konvencije UN-a o pravu mora iz 1982., Sporazuma UN-a iz 1995. u pogledu očuvanja i upravljanja pograničnim ribljim stokovima i vrlo migratornim ribljim stokovima te Sporazuma o promicanju usklađivanja ribarskih plovila na otvorenom moru s međunarodnim mjerama očuvanja i upravljanja iz 1993. i Sporazuma Organizacije za hranu i poljoprivredu o mjerama države luke iz 2009.;

               d) promiče stajališta koja su u skladu s najboljim praksama regionalnih organizacija za upravljanje ribarstvom (RFMO-i) na istom području;

               e) nastoji ostvariti usklađenost i sinergiju s politikom koju Unija provodi kao dio svojih bilateralnih odnosa u području ribarstva s trećim zemljama i osigurava usklađenost s njezinim drugim politikama, posebno u području vanjskih odnosa, zapošljavanja, okoliša, trgovine, razvoja, istraživanja i inovacija;

               f)osigurava poštovanje međunarodnih obveza Unije;

               g) postupa u skladu sa zaključcima Vijeća od 19. ožujka 2012. o Komunikaciji Komisije o vanjskoj dimenziji zajedničke ribarstvene politike
                  1
               ;

               h) nastoji stvoriti jednake uvjete za flotu Unije na području primjene Konvencije na temelju istih načela i standarda koji se primjenjuju na temelju zakonodavstva Unije te promicati ujednačenu provedbu tih načela i standarda;

               i) postupa u skladu sa Zajedničkom komunikacijom Visokog predstavnika Unije za vanjske poslove i sigurnosnu politiku i Europske komisije pod naslovom „Međunarodno upravljanje oceanima: plan za budućnost naših oceana”
                  2
                i zaključcima Vijeća o toj zajedničkoj komunikaciji
                  3
                te promiče mjere za potporu i povećanje učinkovitosti WCPFC-a i, ako je relevantno, poboljšava njegovo upravljanje i rad (osobito u pogledu znanosti, sukladnosti, transparentnosti i donošenja odluka) kao doprinos održivom upravljanju oceanima u svim njegovim dimenzijama;

               j) promiče koordinaciju između RFMO-a i regionalnih konvencija o moru te, prema potrebi, suradnju sa svjetskim organizacijama u okviru njihovih ovlaštenja;

               k) prema potrebi osmišljava zajednički pristup s drugim regionalnim organizacijama za upravljanje ribarstvom, osobito s onima koje su uključene u upravljanje ribarstvom na istom području;

               l)promiče koordinaciju i suradnju s drugim RFMO-ima za tunu u pitanjima od zajedničkog interesa, posebno ponovnom aktivacijom takozvanog postupka iz Kobea za RFMO-e za tunu i njegovim proširivanjem na sve RFMO-e.

               2.SMJERNICE

               Unija nastoji, prema potrebi, podupirati donošenje sljedećih mjera od strane WCPFC-a:

               a) mjere očuvanja i upravljanja ribolovnim resursima na području primjene Konvencije WCPF-a na temelju najboljih dostupnih znanstvenih savjeta, uključujući ukupni dopušteni ulov (TAC) i kvote, mjere za ribolovni napor ili ribolovni kapacitet za žive morske biološke resurse koje regulira WCPFC, kojima bi se najkasnije do 2020. ostvarila ili održala stopa iskorištenosti koja može osigurati najviši održivi prinos. Prema potrebi, te mjere očuvanja i upravljanja obuhvaćaju posebne mjere za stokove izložene prelovu kako bi ribolovni pritisak ostao u skladu s dostupnim ribolovnim mogućnostima;

               b) mjere za sprečavanje nezakonitih, neprijavljenih i nereguliranih ribolovnih aktivnosti, odvraćanje od njih i njihovo zaustavljanje na području primjene Konvencije, uključujući popis plovila koja obavljaju takav ribolov;

               c) mjere praćenja, kontrole i nadzora na području primjene Konvencije WCPF-a kako bi se osigurala učinkovitost kontrole i sukladnost s mjerama donesenima u okviru WCPFC-a;

               d) mjere za smanjenje negativnih posljedica ribolovnih aktivnosti na morsku bioraznolikost i morske ekosustave i njihova staništa, uključujući mjere za smanjenje onečišćenja mora i sprečavanje bacanja plastike u more te smanjenje utjecaja plastike koja se nalazi na moru na morsku bioraznolikost i ekosustave, zaštitne mjere za osjetljive morske ekosustave na području primjene Konvencije WCPF-a u skladu s Konvencijom WCPF-a te mjere za najveće moguće izbjegavanje i smanjivanje neželjenog ulova, osobito osjetljivih morskih vrsta, te za postupno napuštanje prakse odbacivanja ulova;

               e)mjere za kontrolu uporabe uređaja za privlačenje ribe (FAD uređaji), osobito radi poboljšanja prikupljanja podataka, kvantificiranja i praćenja uporabe FAD uređaja, smanjenja posljedica na osjetljive stokove tune, ublažavanja njihovih potencijalnih posljedica na ciljne i neciljne vrste te na ekosustav i smanjenja morskog otpada;

               f)mjere za smanjenje posljedica ostavljenog, izgubljenog ili na drugi način odbačenog ribolovnog alata u oceanu i olakšavanje pronalaženja i uklanjanja takvog alata;

               g) mjere kojima je cilj zabrana ribolova koji se obavlja samo radi izlova peraja morskog psa i kojima se zahtijeva da se svi morski psi iskrcaju sa svim perajama prirodno povezanima s trupom;

               h) preporuke, prema potrebi i u mjeri u kojoj je to dopušteno u skladu s relevantnim osnivačkim dokumentima, kojima se potiče provedba Konvencije o radu u ribolovu Međunarodne organizacije rada (ILO);

               i) dodatne tehničke mjere koje se temelje na savjetima pomoćnih tijela i radnih skupina WCPFC-a.

               PRILOG II.

               Godišnje usklađivanje stajališta Unije koje treba zauzeti

               na sastancima Komisije za ribarstvo zapadnog i središnjeg Pacifika

               Prije svakog sastanka WCPFC-a, kada se to tijelo pozove na donošenje odluka koje proizvode pravne učinke za Uniju, poduzimaju se potrebni koraci kako bi se u stajalištu koje treba iznijeti u ime Unije uzele u obzir najnovije znanstvene i druge relevantne informacije dostavljene Europskoj komisiji, u skladu s načelima i smjernicama utvrđenima u Prilogu I.

               U tu svrhu i na temelju tih podataka Europska komisija Vijeću ili njegovim pripremnim tijelima pravovremeno prije svakog sastanka WCPFC-a dostavlja pisani dokument u kojem se utvrđuju pojedinosti predloženog usklađivanja stajališta Unije za raspravu i prihvaćanje pojedinosti stajališta koje treba iznijeti u ime Unije.

               Ako na sastanku WCPFC-a ili na licu mjesta nije moguće postići dogovor kako bi se u stajalištu Unije uzeli u obzir novi elementi, pitanje se upućuje Vijeću ili njegovim pripremnim tijelima.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final od 10.11.2016.

                     (3)

                        7348/1/17 REV 1 od 24.3.2017.


               EUROPSKA KOMISIJA
            Bruxelles, 15.3.2019.
            COM(2019) 141 final
            2019/0082(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Zajedničkom odboru osnovanom u skladu sa Sporazumom o gospodarskom partnerstvu između Europske unije i Japana u pogledu donošenja poslovnika Zajedničkog odbora, poslovnika panela, postupka medijacije i kodeksa ponašanja za arbitre

               OBRAZLOŽENJE

               1.Predmet prijedloga

               Prijedlog se odnosi na stajalište koje u ime Unije treba zauzeti u Zajedničkom odboru osnovanom na temelju Sporazuma o gospodarskom partnerstvu između Europske unije i Japana u vezi s predviđenim donošenjem poslovnika Zajedničkog odbora, poslovnika panela, postupka medijacije i kodeksa ponašanja za arbitre.

               2.Kontekst prijedloga

               2.1.Sporazum o gospodarskom partnerstvu između Europske unije i Japana

               Cilj Sporazuma o gospodarskom partnerstvu između Europske unije i Japana („Sporazum”) jest liberalizacija i olakšavanje trgovine i ulaganja te promicanje bliskijih gospodarskih odnosa između stranaka.

               Sporazum je 20. prosinca 2018. sklopilo Vijeće Europske unije nakon što je 12. prosinca 2018. Europski parlament dao svoju suglasnost. Sporazum je stupio je na snagu 1. veljače 2019.

               2.2.Zajednički odbor

               Člankom 22.1. stavkom 1. Sporazuma osniva se Zajednički odbor koji čine predstavnici obiju stranaka. Člankom 22.1. stavkom 4. utvrđuje se da u cilju uredne i učinkovite primjene Sporazuma „Zajednički odbor:

               (a)na prvom sastanku donosi poslovnik; i

               (b)na prvom sastanku donosi poslovnik panela i kodeks ponašanja za arbitre kako je navedeno u članku 21.30., te postupak medijacije kako je navedeno u članku 21.6. stavku 2.”

               Sve odluke i preporuke Zajedničkog odbora donose se konsenzusom.

               2.3.Predviđeni akt Zajedničkog odbora

               Zajednički odbor na prvom sastanku treba donijeti svoj poslovnik, poslovnik panela, postupak medijacije i kodeks ponašanja za arbitre („predviđeni akt”).

               3.Stajalište koje treba zauzeti u ime Unije

               Prijedlogom odluke Vijeća utvrđuje se stajalište koje u ime Unije treba zauzeti u Zajedničkom odboru osnovanom na temelju Sporazuma o gospodarskom partnerstvu između Europske unije i Japana u pogledu donošenja poslovnika Zajedničkog odbora, poslovnika panela, postupka medijacije i kodeksa ponašanja za arbitre.

               Stranke Sporazuma postigle su dogovor o nacrtima odgovarajućih dokumenata. Te bi dokumente, uz poštovanje EU-ovih postupaka donošenja odluka, trebalo donijeti na prvom sastanku Zajedničkog odbora koji bi se u skladu s člankom 22.1. stavkom 2. trebao održati u roku od tri mjeseca od datuma stupanja na snagu Sporazuma, odnosno najkasnije do svibnja 2019.

               Sadržaj priloženog poslovnika Zajedničkog odbora, poslovnika panela, postupka medijacije i kodeksa ponašanja za arbitre vrlo je sličan dokumentima koje su donijeli zajednički odbori osnovani na temelju drugih trgovinskih sporazuma.

               Donošenje tih dokumenata ključno je za primjenu odredbi Sporazuma, a posebno za primjenu odredbi poglavlja 21. (Rješavanje sporova) i poglavlja 22. (Institucionalne odredbe).

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma.”

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali mogu „presudno utjecati na sadržaj propisa koje donese zakonodavac Unije”
                  1
               .

               4.1.2.Primjena u predmetnom slučaju

               Zajednički odbor tijelo je osnovano sporazumom, točnije Sporazumom o gospodarskom partnerstvu između Europske unije i Japana.

               Akt koji Zajednički odbor treba donijeti akt je koji proizvodi pravne učinke. Predviđeni akt bit će u skladu s člankom 22.2. Sporazuma obvezujući prema međunarodnom pravu.

               Predviđenim aktom ne dopunjuje se niti mijenja institucionalni okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na zajedničku trgovinsku politiku.

               Stoga je materijalnopravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. UFEU-a u vezi s člankom 218. stavkom 9. UFEU-a.

               2019/0082 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Zajedničkom odboru osnovanom u skladu sa Sporazumom o gospodarskom partnerstvu između Europske unije i Japana u pogledu donošenja poslovnika Zajedničkog odbora, poslovnika panela, postupka medijacije i kodeksa ponašanja za arbitre

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 3. i članak 207. stavak 4. prvi podstavak, u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Sporazum o gospodarskom partnerstvu između Europske unije i Japana („Sporazum”) odobren je u ime Unije 20. prosinca 2018.

               (2)U skladu s člankom 22.1. stavkom 4. točkama (e) i (f) Sporazuma Zajednički odbor na prvom sastanku treba donijeti svoj poslovnik, poslovnik panela i kodeks ponašanja za arbitre kako je navedeno u članku 21.30. te postupak medijacije kako je navedeno u članku 21.6. stavku 2. Sporazuma.

               (3)Budući da će predviđena odluka Zajedničkog odbora biti obvezujuća za Uniju, primjereno je utvrditi stajalište koje treba zauzeti u ime Unije u Zajedničkom odboru.

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na prvom sastanku Zajedničkog odbora osnovanog na temelju Sporazuma o gospodarskom partnerstvu između Europske unije i Japana u pogledu njegova poslovnika, poslovnika panela, kodeksa ponašanja za arbitre i postupka medijacije temelji se na nacrtu odluke Zajedničkog odbora, uključujući njegove priloge, koji je priložen ovoj Odluci.

               Članak 2.

               Ova odluka upućena je Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Presuda Suda Europske unije od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

    ---documentbreak---

               EUROPSKA KOMISIJA
            Bruxelles, 15.3.2019.
            COM(2019) 141 final
            PRILOG

            Prijedlogu odluke Vijeća
            o stajalištu koje u ime Europske unije treba zauzeti u Zajedničkom odboru osnovanom u skladu sa Sporazumom o gospodarskom partnerstvu između Europske unije i Japana u pogledu donošenja poslovnika Zajedničkog odbora, poslovnika panela, postupka medijacije i kodeksa ponašanja za arbitre

               NACRT

               ODLUKE br. …/2019 ZAJEDNIČKOG ODBORA

               U OKVIRU SPORAZUMA O GOSPODARSKOM PARTNERSTVU IZMEĐU EUROPSKE UNIJE I JAPANA

               od …

               o donošenju poslovnika Zajedničkog odbora, poslovnika panela, postupka medijacije i kodeksa ponašanja za arbitre

               ZAJEDNIČKI ODBOR,

               uzimajući u obzir Sporazum o gospodarskom partnerstvu između Europske unije i Japana, potpisan u Tokiju 17. srpnja 2018., a posebno njegov članak 21.6. stavak 2., članak 21.30. i članak 22.1. stavke 1., 2. i 4.,

               DONIO JE OVU ODLUKU:

               1.Utvrđuje se poslovnik Zajedničkog odbora kako je navedeno u Prilogu I.

               2.Utvrđuje se poslovnik panela kako je navedeno u Prilogu II.

               3.Utvrđuje se postupak medijacije kako je navedeno u Prilogu III.

               4.Utvrđuje se kodeks ponašanja za arbitre kako je navedeno u Prilogu IV.

               Ova Odluka stupa na snagu na dan donošenja.

               Sastavljeno u … …

                        Za Zajednički odbor

                        Ministar vanjskih poslova Japana

                        Predstavnik EU-a

               PRILOG I.

               POSLOVNIK ZAJEDNIČKOG ODBORA

               NA TEMELJU SPORAZUMA O GOSPODARSKOM PARTNERSTVU IZMEĐU EUROPSKE UNIJE I JAPANA

               ČLANAK 1.

               Sastav i predsjednik

               1.
                     Zajednički odbor koji je osnovan u skladu s člankom 22.1. stavkom 1. Sporazuma o gospodarskom partnerstvu između Europske unije i Japana (dalje u tekstu „Sporazum”) obavlja svoje dužnosti kako je predviđeno člankom 22.1. Sporazuma i snosi odgovornost za opću provedbu i primjenu Sporazuma.

               2.
                     Zajednički odbor sastoji se od predstavnika Europske unije i Japana i njime u skladu s člankom 22.1. stavkom 3. Sporazuma supredsjedaju član Europske komisije odgovoran za trgovinu i ministar vanjskih poslova Japana.

               3.
                     Supredsjednike mogu predstavljati njihovi zamjenici kako je predviđeno člankom 22.1. stavkom 3. Sporazuma. Podrazumijeva se da sva daljnja upućivanja u tim poslovnicima na članove i supredsjednike Zajedničkog odbora uključuju i njihove zamjenike.

               4.
                     Predsjednike mogu pratiti dužnosnici. Stranke prije sastanka putem kontaktnih točaka jedna drugoj dostavljaju popise dužnosnika koji će prisustvovati sastanku.

               5.
                     Stranke mogu na temelju uzajamne suglasnosti odlučiti pozvati promatrače ili neovisne stručnjake na ad hoc osnovi.

               ČLANAK 2.

               Kontaktne točke

               1.
                     Kontaktne točke određene u skladu s člankom 22.6. stavkom 1. Sporazuma (dalje u tekstu „kontaktne točke”) koordiniraju pripremu i organizaciju sastanaka Zajedničkog odbora.

               2.
                     Sva prepiska i komunikacija između stranaka povezana s radom Zajedničkog odbora i njegovim sastancima odvija se putem kontaktnih točaka u skladu s člankom 22.6. podstavkom 2. točkom (c) Sporazuma.

               3.
                     Kontaktne točke zadužene su za koordinaciju priprema privremenog dnevnog reda, nacrta odluka i nacrta preporuka Zajedničkog odbora te za prepisku i komunikaciju između Zajedničkog odbora i specijaliziranih odbora, radnih skupina i drugih tijela osnovanih na temelju Sporazuma.

               ČLANAK 3.

               Dnevni red

               1.
                     Privremeni dnevni red za svaki sastanak zajednički sastavljaju kontaktne točke te ih zajedno s relevantnim dokumentima prosljeđuju sudionicima Zajedničkog odbora najkasnije sedam kalendarskih dana prije datuma sastanka.

               2.
                     Svaka stranka može predložiti točke dnevnog reda najkasnije 14 kalendarskih dana prije datuma sastanka.

               3.
                     Na temelju uzajamne suglasnosti stranke mogu skratiti rokove iz stavaka 1. i 2. kako bi uzele u obzir zahtjeve određenog slučaja.

               4.
                     Zajednički odbor donosi dnevni red na početku sastanka. U dnevni red moguće je uključiti točke koje se ne nalaze na privremenom dnevnom redu ako stranke tako odluče.

               ČLANAK 4.

               Radni jezik

               Osim ako stranke odluče drukčije, sva prepiska i komunikacija između stranaka koja se odnosi na rad Zajedničkog vijeća te izrada i donošenje odluka i preporuka provodi se na engleskom jeziku.

               ČLANAK 5.

               Odluke i preporuke

               1.
                     Odluke i preporuke Zajedničkog odbora u skladu s člankom 22.2. Sporazuma donose se konsenzusom. Moguće ih je donositi pisanim postupkom i to razmjenom nota između supredsjednikâ Odbora.

               2.
                     Svim odlukama i preporukama Zajedničkog odbora dodjeljuje se serijski broj, datum donošenja i naslov koji upućuje na njihov sadržaj.

               ČLANAK 6.

               Zajednički zapisnik

               1.
                     Nacrt zajedničkog zapisnika u pravilu uključuje konačni dnevni red i sažetak rasprava pod svakom točkom dnevnog reda.

               2.
                     Kontaktne točke sastavljaju nacrt zajedničkog zapisnika svakog sastanka što je prije moguće, a najkasnije 60 dana od datuma sastanka.

               3.
                     Stranke pisanim putem odobravaju nacrt zajedničkog zapisnika što je prije moguće, a najkasnije u roku od 70 dana od datuma sastanka. Nakon odobrenja, kontaktne točke potpisuju dva primjerka zapisnika i svaka stranka prima jedan izvorni primjerak tih dokumenata. Stranke mogu odlučiti da se potpisivanjem i razmjenom elektroničkih kopija ispunjava taj zahtjev.

               ČLANAK 7.

               Javnost i povjerljivost

               1.
                     Osim ako je Sporazumom ili odlukom stranaka drukčije određeno, sastanci Zajedničkog odbora neće biti otvoreni za javnost.

               2.
                     Ako stranka Zajedničkom odboru ili nekom od specijaliziranih odbora, radnih skupina ili drugom tijelu uspostavljenom u skladu sa Sporazumom dostavi informacije koje se smatraju povjerljivima ili zaštićenima od objavljivanja u skladu s njezinim zakonima i propisima, druga stranka s tim informacijama postupa kao s povjerljivim informacijama u skladu s člankom 1.6. Sporazuma.

               3.
                     Svaka stranka može u bilo kojem prikladnom mediju objaviti konačni dnevni red koji su stranke dogovorile prije sastanka Zajedničkog odbora, odobreni zajednički zapisnik sastavljen u skladu s člankom 6. te odluke i preporuke koje je donio Zajednički odbor, podložno primjeni prethodno navedenog stavka 2.

               ČLANAK 8.

               Troškovi

               Svaka stranka podmiruje troškove koji joj nastanu na temelju sastanaka Zajedničkog odbora. Troškove povezane s organizacijom sastanaka snosi stranka koja je domaćin sastanka. Ako se sastanak održava izvan Europske unije ili Japana, stranke na temelju uzajamne suglasnosti odlučuju o tome tko snosi troškove organizacije sastanka.

               ****

               PRILOG II.

               POSLOVNIK
               PANELA

               U postupcima panela iz odjeljka C poglavlja 21. (Rješavanje sporova) Sporazuma primjenjuju se sljedeća pravila:

               I. Definicije

               1.U ovom poslovniku:

               (a)„administrativno osoblje”, u odnosu na arbitra, znači osobe koje su pod vodstvom i nadzorom tog arbitra, osim pomoćnika;

               (b)„savjetnik ” znači osoba koju je stranka ovlastila da je savjetuje ili da joj pomaže za potrebe postupka panela, osim predstavnikâ te stranke;

               (c)„Sporazum” znači Sporazum o gospodarskom partnerstvu između Europske unije i Japana;

               (d)„arbitar” znači član panela;

               (e)„pomoćnik” znači osoba koja prema uvjetima imenovanja arbitra obavlja istraživanje ili pomaže tom arbitru;

               (f)„kodeks ponašanja” znači kodeks ponašanja za arbitre iz članka 21.30. Sporazuma;

               (g)„stranka koja je podnijela pritužbu” znači stranka koja zahtijeva uspostavu panela u skladu s člankom 21.7. Sporazuma;

               (h)„dani” znači kalendarski dani;

               (i)„panel” znači panel uspostavljen u skladu s člankom 21.7. Sporazuma;

               (j)„stranka protiv koje je podnesena pritužba” znači stranka protiv koje je pokrenut postupak za rješavanje sporova pred panelom u skladu s člankom 21.7. Sporazuma;

               (k)„postupak” znači postupak panela; i

               (l)„predstavnik” u odnosu na stranku znači dužnosnik ili bilo koja druga osoba iz državnog odjela ili agencije ili bilo kojeg drugog javnog subjekta stranke te drugo osoblje, koje je stranka imenovala svojim predstavnikom za potrebe postupaka panela.

               II. Imenovanje arbitara

               2.Ured koji je stranka koja je podnijela pritužbu odredila u skladu s člankom 21.25. stavkom 1. Sporazuma odgovoran je za organizaciju ždrijeba iz članka 21.8. stavaka 3., 4. i 5. Sporazuma te supredsjednike Zajedničkog odbora dovoljno unaprijed obavješćuje o datumu, vremenu i mjestu provedbe ždrijeba. Supredsjednik iz stranke protiv koje je podnesena pritužba ili druga osoba koja ga predstavlja može prisustvovati u odabiru ždrijebom. Prisustvovati mogu i predstavnici obiju stranaka. Odabir ždrijebom provodi se u svakom slučaju sa strankom ili strankama koje su prisutne.

               3.Svaku osobu koja je imenovana za obnašanje dužnosti arbitra u skladu s člankom 21.8. Sporazuma stranke o njihovom imenovanju obavješćuju u pisanom obliku. Svaka osoba objema strankama potvrđuje svoju raspoloživost u roku od pet dana od primitka obavijesti o svojem imenovanju.

               III. Organizacijski sastanak

               4.Osim ako se dogovore drukčije, stranke se s panelom sastaju u roku od sedam dana od datuma njegova osnivanja u svrhu odlučivanja o pitanjima koja stranke ili panel smatraju prikladnima, uključujući:

               (a)naknade i troškove koji se isplaćuju arbitrima, a u skladu su sa standardima i kriterijima WTO-a;

               (b)naknade za rad koje se isplaćuju pomoćnicima. Osim ako se stranke dogovore drukčije, ukupni iznos naknade za pomoćnika ili pomoćnike svakog arbitra nije veći od 50 % naknade za tog arbitra; i

               (c)raspored postupka koji se utvrđuje na temelju vremenske zone stranke protiv koje je podnesena pritužba.

               Na tom sastanku mogu osobno ili telefonski ili putem videokonferencije sudjelovati samo predstavnici stranaka koji su dužnosnici ili druge osobe iz državnog odjela ili agencije ili bilo kojeg drugog javnog subjekta.

               IV. Obavijesti

               5.Svi zahtjevi, obavijesti, pisani podnesci i drugi dokumenti koje dostavlja:

               (a)panel istodobno se šalju objema strankama;

               (b)stranka panelu istodobno se u preslici dostavljaju drugoj stranci; i

               (c)stranka drugoj stranci istodobno se prema potrebi u preslici dostavljaju panelu.

               Svi dokumenti iz ovog stavka istodobno se prema potrebi u preslici dostavljaju i vanjskom tijelu iz članka 21.25. stavka 2. Sporazuma.

               6.Obavijest stranci o bilo kojem dokumentu iz stavka 5. upućuje se uredu koji je ta stranka odredila u skladu s člankom 21.25. stavkom 1. Sporazuma.

               7.Sve obavijesti iz stavka 5. dostavljaju se e-poštom ili, prema potrebi, bilo kojim drugim telekomunikacijskim sredstvom kojim je moguće dokazati slanje obavijesti. Ako nije drukčije dokazano, smatra se da je obavijest primljena na dan slanja.

               8.Manje administrativne pogreške u zahtjevima, obavijestima, pisanim podnescima i drugim dokumentima povezanima s postupkom panela mogu se ispraviti dostavom novog dokumenta s jasno označenim izmjenama.

               9.Ako zadnji dan za dostavu dokumenta pada na dan koji je državni praznik u Japanu ili Europskoj uniji ili na bilo koji drugi dan kada su državni uredi stranke službeno ili zbog više sile zatvoreni, dokument se smatra primljenim sljedećeg radnog dana. Na organizacijskom sastanku iz stavka 4. svaka stranka podnosi popis svojih državnih praznika i svih drugih dana kada su njezini uredi službeno zatvoreni. Svaka stranka ažurira svoj popis tijekom postupka panela.

               V. Pisani podnesci

               10.Stranka koja je podnijela pritužbu dostavlja svoj pisani podnesak najkasnije 20 dana nakon dana osnivanja panela. Stranka protiv koje je podnesena pritužba dostavlja svoj pisani odgovor najkasnije 20 dana nakon dana primitka pisanog podneska stranke koja je podnijela pritužbu.

               VI. Rad panela

               11.Predsjednik panela predsjeda svim njegovim sastancima. Panel može ovlastiti predsjednika za donošenje upravnih i postupovnih odluka.

               12.Osim ako je u poglavlju 21. Sporazuma ili ovom poslovniku predviđeno drukčije, panel svoje aktivnosti može obavljati s pomoću bilo kojeg sredstva, uključujući telefon, telefaks ili računalne veze.

               13.Ako se pojavi postupovno pitanje koje nije obuhvaćeno poglavljem 21. Sporazuma, odnosno predmetnim kodeksom ponašanja za arbitre iz članka 21.30., panel može, nakon savjetovanja sa strankama, donijeti odgovarajući postupak koji je u skladu s tim odredbama.

               14.Panel može promijeniti svaki rok, osim roka utvrđenog u poglavlju 21. Sporazuma, i nakon savjetovanja sa strankama u postupak uvesti bilo koju drugu postupovnu ili administrativnu prilagodbu. Ako se panel savjetuje sa strankama, u pisanom obliku ih obavješćuje o predloženoj izmjeni ili prilagodbi i razlozima za nju.

               VII. Rasprave

               15.Na temelju rasporeda utvrđenog u skladu sa stavkom 4., predsjednik panela, nakon savjetovanja sa strankama i drugim arbitrima, određuje datum i vrijeme rasprave.

               16.Osim ako se stranke dogovore drukčije, stranka u kojoj se održava rasprava u skladu s člankom 21.15. stavkom 2. Sporazuma zadužena je za sljedeće:

               (a)određivanje mjesta održavanja rasprave i obavješćivanje predsjednika panela o tome; i

               (b)logističku organizaciju rasprave.

               17.Ne dovodeći u pitanje stavak 46. i ako se stranke drukčije ne dogovore, one dijele troškove logističke organizacije rasprave.

               18.Predsjednik panela u pisanom obliku pravovremeno obavješćuje stranke i, prema potrebi, vanjsko tijelo iz članka 21.25. stavka 2. Sporazuma o datumu, vremenu i mjestu održavanja rasprave. Stranka u kojoj se održava rasprava ili, prema potrebi, vanjsko tijelo iz članka 21.25. stavka 2. Sporazuma, javno objavljuje te informacije, osim ako je rasprava zatvorena za javnost.

               19.U načelu se održava samo jedna rasprava. Ako spor obuhvaća iznimno složena pitanja, panel može nakon savjetovanja sa strankama sazvati dodatne rasprave na vlastitu inicijativu ili na zahtjev bilo koje stranke. Na svaku od dodatnih rasprava primjenjuju se mutatis mutandis stavci od 15. do 18.

               20.Svi arbitri moraju biti prisutni tijekom cijele rasprave.

               21.Bez obzira na to je li postupak otvoren za javnost ili nije, raspravi mogu prisustvovati sljedeće osobe:

               (a)predstavnici stranaka;

               (b)savjetnici;

               (c)pomoćnici i administrativno osoblje;

               (d)usmeni prevoditelji, pismeni prevoditelji i sudski zapisničari panela; i

               (e)stručnjaci, prema odluci panela u skladu s člankom 21.17. stavkom 2. Sporazuma.

               22.Svaka stranka najkasnije pet dana prije datuma rasprave dostavlja panelu popis imena osoba koje će dati usmene argumente tijekom rasprave u ime te stranke te popis imena drugih predstavnika i savjetnika koji će prisustvovati raspravi.

               23.Panel provodi raspravu na sljedeći način, osiguravajući da stranci koja podnosi pirtužbu i stranci protiv koje je podnesena pritužba bude dodijeljeno jednako vrijeme za iznošenje argumenata i protuargumenata:

               Argument

               (a)argument stranke koja je podnijela pritužbu; i

               (b)argument stranke protiv koje je podnesena pritužba.

               Protuargument

               (a)protuargument stranke koja je podnijela pritužbu; i

               (b)odgovor stranke protiv koje je podnesena pritužba.

               24.Panel može u bilo kojem trenutku tijekom rasprave uputiti pitanja bilo kojoj stranci.

               25.Panel osigurava da se zapisnik s rasprave sastavi i dostavi strankama što je prije moguće nakon rasprave. Stranke mogu iznijeti primjedbe na zapisnik, a panel ih može razmotriti.

               26.Svaka stranka može u roku od 10 dana od datuma rasprave dostaviti dopunski pisani podnesak o svakom pitanju proizašlom iz rasprave.

               VIII. Vijećanja

               27.Samo članovi panela mogu sudjelovati u vijećanjima panela. Bez obzira na prethodnu rečenicu, panel može dopustiti pomoćnicima da budu prisutni tijekom donošenja odluka.

               IX. Pitanja u pisanom obliku

               28.Panel može u bilo kojem trenutku tijekom postupka uputiti pitanja u pisanom obliku jednoj ili objema strankama. Sva pitanja upućena jednoj stranci dostavljaju se u preslici drugoj stranci.

               29.Stranka drugoj stranci dostavlja presliku svojeg odgovora na pitanja panela. Stranci se mora omogućiti dostavljanje pisanih primjedbi na odgovor druge stranke u roku od pet dana od dostave preslike odgovora.

               X. Zamjena arbitara

               30.Na zamjenu arbitra u skladu s člankom 21.11. Sporazuma, primjenjuje se mutatis mutandis članak 21.8.

               31.Ako stranka smatra da arbitar ne postupa u skladu sa zahtjevima kodeksa ponašanja i da ga zato treba zamijeniti, stranka o tome obavješćuje drugu stranku u roku od 15 dana od trenutka kada je prikupila dovoljno dokaza o nepostupanju arbitra u skladu sa zahtjevima kodeksa ponašanja.

               32.Ako stranka smatra da arbitar koji nije predsjednik ne postupa u skladu sa zahtjevima kodeksa ponašanja, stranke se savjetuju i, ako se tako dogovore, odabiru novog arbitra u skladu sa stavkom 30.

               Ako stranke ne postignu dogovor o potrebi zamjene arbitra, svaka stranka može zahtijevati da se to pitanje uputi predsjedniku panela, čija je odluka konačna.

               Ako na temelju tog zahtjeva predsjednik utvrdi da arbitar ne postupa u skladu sa zahtjevima kodeksa ponašanja, bira se novi arbitar u skladu sa stavkom 30.

               33.Ako stranka smatra da predsjednik panela ne postupa u skladu sa zahtjevima kodeksa ponašanja, stranke se savjetuju i, ako se tako dogovore, odabiru novog predsjednika u skladu sa stavkom 30.

               Ako se stranke ne slažu u pogledu potrebe za zamjenom predsjednika, svaka stranka može zatražiti da se to pitanje uputi preostaloj dvojici arbitara. Arbitri najkasnije 10 dana od datuma dostave zahtjeva donose odluku o tome je li potrebno zamijeniti predsjednika panela. Odluka arbitara o potrebi za zamjenom predsjednika konačna je.

               Ako arbitri odluče da predsjednik ne postupa u skladu sa zahtjevima kodeksa ponašanja, bira se novi predsjednik u skladu sa stavkom 30.

               34.Postupci se suspendiraju na razdoblje potrebno za provedbu postupaka predviđenih stavcima od 30. do 33.

               XI. Povjerljivost

               35.Ako stranka panelu dostavi povjerljivu verziju svojih pisanih podnesaka, na zahtjev druge stranke u roku od 20 dana od datuma tog zahtjeva dostavlja i verziju podnesaka koja nije povjerljiva i može se objaviti. Ovim poslovnikom nijedna se stranka ne sprečava da svoje podneske otkriva javnosti, pod uvjetom da ne otkriva informacije koje je druga stranka označila kao povjerljive. Panel održava zatvorenu sjednicu ako podnesci i argumenti stranke sadržavaju povjerljive informacije. Panel i stranke poštuju povjerljivost rasprave panela kada se rasprava održava na zatvorenoj sjednici.

               XII. Kontakti ex parte

               36.Panel se ne sastaje s jednom strankom niti komunicira s njom u odsutnosti druge stranke.

               37.Arbitri ne smiju raspravljati o aspektima predmeta postupka s jednom strankom ili objema strankama u odsutnosti drugih arbitara.

               XIII. Podnesci amicus curiae

               38.Osim ako se stranke unutar tri dana od datuma osnivanja panela dogovore drukčije, panel može primati dobrovoljne pisane podneske od osoba iz članka 21.17. stavka 3. Sporazuma koje su neovisne o vladama stranaka, pod uvjetom da su podnesci primljeni u roku od 10 dana od datuma osnivanja panela.

               39.Podnesci su sažeti i ni u kojem slučaju duži od 15 stranica s dvostrukim razmakom te su izravno bitni za činjenična ili pravna pitanja koja razmatra panel. Podnesci sadržavaju opis osobe koja ih dostavlja, u kojem se navodi sljedeće:

               (a)za fizičku osobu, državljanstvo; i

               (b)za pravnu osobu, mjesto poslovnog nastana, prirodu djelatnosti, pravni status, opće ciljeve i izvor financiranja.

               U podnescima osoba navodi svoj interes u postupku. Podnesci moraju biti napisani na jezicima koje odaberu stranke u skladu sa stavcima 42. i 43. ovog poslovnika.

               40.Panel u svojem izvješću navodi sve podneske koje je primio u skladu sa stavcima 38. i 39. Panel nije obvezan u svojem izvješću navoditi argumente iz takvih podnesaka. Ti se podnesci dostavljaju strankama kako bi mogle iznijeti svoje primjedbe. Panel uzima u obzir primjedbe stranaka koje su mu dostavljene u roku od 10 dana.

               XIV. Hitni slučajevi

               41.U hitnim slučajevima iz poglavlja 21. Sporazuma panel nakon savjetovanja sa strankama prema potrebi prilagođava rokove iz ovog poslovnika. Panel o tim prilagodbama obavješćuje stranke.

               XV. Jezik i prijevod

               42.Tijekom savjetovanjâ iz članka 21.5. Sporazuma, a najkasnije na organizacijskom sastanku iz stavka 4., stranke se nastoje dogovoriti o zajedničkom radnom jeziku postupka pred panelom. Svaka stranka drugoj stranci dostavlja popis jezika kojima daje prednost najkasnije 90 dana nakon što Zajednički odbor donese ovaj poslovnik u skladu s člankom 22.1. stavkom 4. točkom (f) Sporazuma. Popis uključuje najmanje jedan radni jezik WTO-a.

               43.Ako se stranke ne mogu dogovoriti o zajedničkom radnom jeziku, svaka stranka dostavlja pisane podneske na jeziku koji je odabrala, prema potrebi, s odgovarajućim prijevodom na jedan od radnih jezika WTO-a koje je druga stranka navela u skladu sa stavkom 42. Stranka zadužena za usmene rasprave organizira, prema potrebi, usmeno prevođenje usmenih podnesaka na isti radni jezik WTO-a.

               44.Privremeno i završno izvješće panela izdaje se na zajedničkom radnom jeziku. Ako se stranke nisu dogovorile o zajedničkom radnom jeziku, privremeno i završno izvješće panela sastavlja se na radnim jezicima WTO-a iz stavka 43.

               45.Stranka može dostaviti primjedbe o točnosti bilo koje verzije prijevoda dokumenta izrađenog u skladu s ovim poslovnikom.

               46.U slučaju potrebe za pismenim ili usmenim prevođenjem nekog od pisanih i usmenih podnesaka neke stranke na odgovarajući radni jezik WTO-a, ta stranka snosi troškove tog prijevoda.

               ****

               PRILOG III.

               POSTUPAK MEDIJACIJE

               I. Cilj

               1.Cilj je postupka medijacije iz članka 21.6. Sporazuma, kako je utvrđeno u ovom dokumentu, olakšati pronalaženje uzajamno dogovorenih rješenja putem sveobuhvatnog i brzog postupka uz pomoć medijatora.

               II. Definicije

               2.Za potrebe ovog dokumenta:

               (a)„Sporazum” znači Sporazum o gospodarskom partnerstvu između Europske unije i Japana;

               (b)„kodeks ponašanja” znači kodeks ponašanja za arbitre iz članka 21.30. Sporazuma;

               (c)„dani” znači kalendarski dani;

               (d)„Zajednički odbor ” znači Zajednički odbor uspostavljen u skladu s člankom 22.1. Sporazuma;

               (e)„stranka kojoj je upućen zahtjev” znači stranka kojoj je upućen zahtjev za pokretanje postupka medijacije u skladu s člankom 21.6. Sporazuma;

               (f)„stranka koja podnosi zahtjev” znači stranka koja je zatražila pokretanje postupka medijacije u skladu s člankom 21.6. Sporazuma; i

               (g)„poslovnik” znači poslovnik panela iz članka 21.30. Sporazuma.

               III. Pokretanje postupka medijacije

               3.Stranka može u bilo kojem trenutku zatražiti pokretanje postupka medijacije između stranaka. Takav se zahtjev upućuje drugoj stranci u pisanom obliku. Zahtjev mora biti dovoljno detaljan da druga stranka jasno razumije razloge pokretanja postupka medijacije. Stranka koja podnosi zahtjev u zahtjevu opisuje sporno pitanje na sljedeći način:

               (a)utvrđuje specifičnu mjeru;

               (b)navodi štetne učinke koje mjera navodno ima ili će imati na trgovinu ili ulaganja između stranaka; i

               (c)objašnjava uzročno-posljedičnu vezu između mjere i negativnih učinaka na trgovinu i ulaganja između stranaka.

               4.Od stranke se obično očekuje da iskoristi sve relevantne odredbe o suradnji ili savjetovanju iz Sporazuma prije nego što drugoj stranci uputi pisani zahtjev u skladu sa stavkom 3. Podrazumijeva se da savjetovanja iz članka 21.5. Sporazuma nisu potrebna prije pokretanja postupka medijacije.

               5.Postupak medijacije može započeti samo uz obostranu suglasnost stranaka kako bi se proučila uzajamno dogovorena rješenja i razmotrili svi savjeti i predložena rješenja medijatora. Stranka kojoj je upućen zahtjev razmatra ga u dobroj namjeri i daje pisani odgovor kojim ga prihvaća ili odbija u roku od 10 dana od njegova primitka. Ako stranka kojoj je upućen zahtjev ne odgovori u tom roku, zahtjev se smatra odbijenim. Datum na koji je stranka koja je podnijela zahtjev primila odgovor kojim stranka kojoj je on upućen prihvaća zahtjev smatra se datumom pokretanja postupka medijacije.

               IV. Odabir medijatora

               6.Stranke se nastoje dogovoriti o medijatoru u roku od 15 dana od datuma pokretanja postupka medijacije.

               7.Ako stranke u roku predviđenom u stavku 6. ne postignu dogovor o medijatoru, supredsjednik Zajedničkog odbora iz stranke koja je podnijela zahtjev ili njegov imenovani predstavnik na zahtjev bilo koje stranke ždrijebom odabire medijatora s potpopisa predsjednika utvrđenog u skladu s člankom 21.9. stavkom 1. u roku od pet dana od datuma dostave zahtjeva. Zahtjev se u preslici dostavlja drugoj stranci.

               8.Ured koji je stranka koja je podnijela zahtjev odredila u skladu s člankom 21.25. stavkom 1. Sporazuma odgovoran je za organizaciju ždrijeba te supredsjednike Zajedničkog odbora dovoljno unaprijed obavješćuje o datumu, vremenu i mjestu provedbe ždrijeba. Supredsjednik iz stranke kojoj je upućen zahtjev ili druga osoba koja ga predstavlja može prisustvovati u odabiru ždrijebom. Prisustvovati mogu i predstavnici obiju stranaka. Odabir ždrijebom provodi se u svakom slučaju sa strankom ili strankama koje su prisutne.

               9.Osim ako se stranke dogovore drukčije, medijator ne smije biti državljanin nijedne od stranaka niti biti zaposlenik bilo koje od njih.

               10.Medijator strankama na nepristran i transparentan način pomaže objasniti sporno pitanje, uključujući moguće učinke posebne mjere na trgovinu ili ulaganja, te postići uzajamno dogovoreno rješenje.

               11.Kodeks ponašanja za arbitre, koji je donio Zajednički odbor u skladu s člankom 21.30. Sporazuma, primjenjuje se mutatis mutandis na medijatore.

               V. Pravila postupka medijacije

               12.U roku od 10 dana od datuma postizanja dogovora o medijatoru u skladu sa stavkom 6. ili datuma njegova odabira u skladu sa stavkom 7., stranka koja je podnijela zahtjev dostavlja medijatoru i stranci kojoj je upućen zahtjev u pisanom obliku detaljan opis spornog pitanja, u kojem se među ostalim navodi način na koji se posebna mjera primjenjuje ili bi se primijenila i kako ona utječe na trgovinu ili ulaganja. U roku od 20 dana od datuma dostave tog podneska, stranka kojoj je upućen zahtjev može u pisanom obliku dati svoje primjedbe na opis. Svaka stranka može u svoj opis ili primjedbe uključiti sve podatke koje smatra važnima.

               13.Medijator može odlučiti o najprikladnijem načinu razjašnjavanja spornog pitanja, uključujući moguće učinke posebne mjere na trgovinu ili ulaganja. Medijator posebno može organizirati sastanke između stranaka, savjetovati se sa strankama zajednički ili pojedinačno i pružati strankama dodatnu potporu koju one zatraže. Medijator isto tako može nakon savjetovanja sa strankama zatražiti pomoć odgovarajućih stručnjaka i dionika ili se s njima savjetovati.

               14.Medijator nastoji ponuditi savjet i predložiti rješenje na razmatranje strankama. Stranke mogu prihvatiti ili odbiti predloženo rješenje ili se mogu dogovoriti o drugom rješenju. Medijator ne daje savjete ni primjedbe o usklađenosti određene mjere sa Sporazumom.

               15.Postupak se odvija u stranci kojoj je upućen zahtjev, osim ako se stranke dogovore drukčije.

               16.U roku od 60 dana od datuma postizanja dogovora o medijatoru u skladu sa stavkom 6. ili datuma njegova odabira u skladu sa stavkom 7., stranke nastoje postići uzajamno dogovoreno rješenje. Ako stranka to zatraži, uzajamno dogovoreno rješenje donosi se odlukom Zajedničkog odbora. Uzajamno dogovorena rješenja javno se objavljuju, osim ako se stranke dogovore drukčije. Verzija koja je javno objavljena ne smije sadržavati informacije koje je stranka označila kao povjerljive. Do postizanja konačnog uzajamno dogovorenog rješenja stranke mogu razmotriti moguća privremena rješenja.

               17.Na zahtjev bilo koje stranke medijator u pisanom obliku strankama dostavlja nacrt činjeničnog izvješća koji sadržava kratak sažetak:

               (a)spornog pitanja, uključujući moguće učinke posebne mjere na trgovinu ili ulaganja;

               (b)provedenih postupaka;

               (c)prema potrebi, stajališta koja su iznijele stranke, stručnjaci i dionici; i

               (d)ako je primjenjivo, svako uzajamno dogovoreno rješenje i privremena rješenja.

               u roku od 15 dana od podnošenja zahtjeva za to izvješće.

               Stranke mogu iznijeti primjedbe na nacrt činjeničnog izvješća u roku od 15 dana od njegova izdavanja. Nakon razmatranja primjedbi koje su dostavile stranke, medijator strankama u pisanom obliku podnosi konačno činjenično izvješće u roku od 30 dana od izdavanja nacrta činjeničnog izvješća. Činjenično izvješće ne sadržava medijatorovo tumačenje ovog Sporazuma.

               18.Postupak medijacije završava:

               (a)donošenjem uzajamno dogovorenog rješenja stranaka, na datum donošenja;

               (b)pisanom izjavom medijatora, nakon savjetovanja sa strankama, da neće biti koristi od daljnje medijacije, na datum te izjave;

               (c)na datum sporazumnog dogovora kada stranke u bilo kojoj fazi postupka postignu taj dogovor; ili

               (d)pisanom i potkrijepljenom izjavom stranke nakon proučavanja uzajamno dogovorenih rješenja u okviru postupka medijacije, na datum te izjave.

               Prekid postupka medijacije ne dovodi u pitanje stavak 17.

               19.Stavci od 5. do 9., od 15. do 26., 33., 34. i od 42. do 46. poslovnika panela primjenjuju se mutatis mutandis na postupak medijacije.

               VI. Povjerljivost

               20.Osim ako se stranke dogovore drukčije i ne dovodeći u pitanje stavak 16., svi koraci postupka medijacije, uključujući svaki savjet ili predloženo rješenje povjerljivi su. Medijator i stranke smatraju povjerljivima sve informacije koje je medijatoru podnijela stranka ili koje su primljene iz bilo kojeg drugog izvora koji je ocijenjen povjerljivim. Međutim bilo koja od stranaka može učiniti javno dostupnom činjenicu da je medijacija u tijeku.

               VII. Povezanost s drugim postupcima rješavanja sporova

               21.Postupkom medijacije ne dovode se u pitanje prava i obveze stranaka na temelju poglavlja 21. (Rješavanje sporova) Sporazuma ili prava i obveze na temelju postupka rješavanja sporova iz bilo kojeg drugog sporazuma.

               22.Stranka se u drugim postupcima za rješavanje sporova u skladu s ovim Sporazumom ili drugim sporazumima ne oslanja na sljedeće i ne iznosi sljedeće kao dokaz te se ne prihvaća da panel uzima u obzir sljedeće:

               (a)stajališta koja je zauzela druga stranka tijekom postupka medijacije ili informacije prikupljene u skladu sa stavkom 13.;

               (b)činjenicu da je druga stranka izrazila spremnost prihvatiti rješenje za pitanje koje je predmet medijacije; ili

               (c)savjete ili prijedloge medijatora.

               23.Osim ako se stranke dogovore drukčije, medijator ne može biti arbitar ili član vijeća u drugim postupcima rješavanja sporova na temelju Sporazuma ili bilo kojeg drugog sporazuma ako je riječ o istom pitanju za koje je bio medijator.

               VIII. Rok

               24.Stranke mogu sporazumno izmijeniti sve rokove tog postupka medijacije.

               IX. Troškovi

               25.Svaka stranka snosi svoje troškove sudjelovanja u postupku medijacije.

               26.Stranke zajedno i ravnopravno dijele organizacijske troškove, uključujući naknadu i troškove medijatora. Naknada medijatora jednaka je naknadi arbitara utvrđenoj u stavku 4. poslovnika panela.

               ***

               PRILOG IV.

               KODEKS PONAŠANJA ZA ARBITRE

               I. Definicije

               1.U ovom Kodeksu ponašanja:

               (a)„administrativno osoblje”, u odnosu na arbitra, znači osobe koje su pod vodstvom i nadzorom tog arbitra, osim pomoćnika;

               (b)„Sporazum” znači Sporazum o gospodarskom partnerstvu između Europske unije i Japana;

               (c)„arbitar” znači član panela;

               (d)„pomoćnik” znači osoba koja prema uvjetima imenovanja arbitra obavlja istraživanje ili pomaže arbitru;

               (e)„kandidat” znači osoba čije je ime na popisu arbitara iz članka 21.9. Sporazuma;

               (f)„panel” znači panel uspostavljen u skladu s člankom 21.7. Sporazuma; i

               (g)„postupak” znači postupak panela.

               II. Dostavljanje kodeksa ponašanja

               2.Stranke dostavljaju ovaj kodeks ponašanja svakom kandidatu u trenutku uvrštavanja njegova imena na popis iz članka 21.9. Sporazuma.

               III. Vodeća načela

               3.U skladu s ovim kodeksom ponašanja svaki kandidat i arbitar poštuje visoke standarde ponašanja radi očuvanja integriteta i nepristranosti mehanizma za rješavanje sporova.

               IV. Obveze otkrivanja informacija

               4.Prije prihvaćanja imenovanja za arbitra, kandidat koji je pozvan da obavlja funkciju arbitra dužan je otkriti sve interese, odnose ili pitanja koji bi mogli utjecati na njegovu neovisnost ili nepristranost ili opravdano stvoriti dojam neprimjerenosti ili pristranosti u postupku. On u tu svrhu poduzima sve razumne napore kako bi stekao saznanja o postojanju takvih interesa, odnosa i pitanja, uključujući financijske interese, profesionalne interese, interese zaposlenja ili obiteljske interese.

               5.Obveza otkrivanja informacija iz stavka 4. trajna je obveza, koja se primjenjuje na arbitra i nakon prihvaćanja imenovanja. Tijekom postupka arbitar u pisanom obliku strankama otkriva sve nove informacije povezane s obvezom iz stavka 4. čim o njima stekne saznanje.

               6.U ispunjavanju tih zahtjeva otkrivanja informacija poštuje se osobna privatnost.

               V. Obavljanje dužnosti

               7.Nakon prihvaćanja imenovanja arbitar je na raspolaganju i obavlja svoje dužnosti tijekom cijelog postupka panela temeljito, brzo, pošteno i marljivo.

               8.Arbitar razmatra samo ona pitanja koja su se postavila u pojedinačnom postupku i koja su potrebna za donošenje odluke te dužnost razmatranja tog pitanja ne prenosi na druge osobe.

               9.Arbitar ne uspostavlja kontakte ex parte povezane s pitanjima koja panel razmatra u okviru postupka.

               VI. Neovisnost i nepristranost

               10.Arbitar je neovisan i nepristran, izbjegava izravne i neizravne sukobe interesa, nije pod utjecajem vlastitih interesa, vanjskog pritiska, političkih interesa, zahtjeva javnosti, odanosti jednoj stranci ili straha od kritike te izbjegava stvaranje dojma neprimjerenog ponašanja i pristranosti.

               11.Arbitar ne preuzima, izravno ili neizravno, nikakve obveze niti prihvaća povlastice koje bi na bilo koji način utjecale ili stvarale dojam da utječu na ispravno obavljanje njegovih dužnosti.

               12.Arbitar se ne koristi svojim položajem u panelu za ostvarivanje bilo kakvih osobnih ili privatnih interesa te izbjegava radnje koje bi mogle stvoriti dojam da su drugi u posebnom položaju da na njega utječu.

               13.Arbitar ne dopušta da prijašnji ili sadašnji financijski, poslovni, profesionalni, osobni, obiteljski ili društveni odnosi ili odgovornosti utječu na njegovo ponašanje ili prosudbu.

               14.Arbitar izbjegava uspostavljanje bilo kakvih odnosa ili stjecanje bilo kakvih financijskih interesa koji bi mogli utjecati na njegovu nepristranost ili opravdano stvoriti dojam neprimjerenosti ili pristranosti.

               15.Bivši arbitar izbjegava radnje koje mogu stvoriti dojam da je bio pristran pri obavljanju svojih dužnosti ili da je imao koristi od odluke panela u kojem je obavljao svoju funkciju.

               VII. Povjerljivost

               16.Arbitar nikada ne otkriva informacije koje se odnose na postupak panela ili su pribavljene tijekom postupka panela za koji je imenovan, a koje nisu namijenjene javnosti. Arbitar ni u kojem slučaju takve informacije ne koristi kako bi ostvario osobnu korist ili korist za druge ili naštetio tuđim interesima.

               17.Arbitar ne otkriva odluku panela ili njezine dijelove, osim ako je odluka javno objavljena.

               18.Arbitar nikada ne otkriva vijećanja panela ili stajališta arbitara, niti daje izjave o postupku panela za koji je imenovan ili o pitanjima koja su predmet spora u takvom postupku.

               19.Obveze iz stavaka od 16. do 18. nastavljaju se primjenjivati na bivšeg arbitra.

               VIII. Ostale obveze

               20.Kandidat ili arbitar objema strankama na povjerljivoj osnovi priopćuje što je prije moguće sva pitanja povezana sa stvarnim ili mogućim povredama kodeksa kako bi ih stranke mogle razmotriti.

               21.Arbitar poduzima sve razumne i primjerene mjere kako bi osigurao da su njegovi pomoćnik i administrativno osoblje upoznati s obvezama arbitara iz dijelova III., IV, VI. i VII. ovog kodeksa ponašanja i da ih se pridržavaju.

               22.Svaki arbitar vodi evidenciju i podnosi konačni obračun svojih troškova i vremena provedenog na postupku panela te vodi evidenciju i podnosi konačni obračun vremena i troškova svojeg pomoćnika.

               ***